過茶塢子舍新塋
作者：衛宗武
朝代：宋

paragraphs: 自閲管郭書，風水好成癖。
維舟走霅嶠，川谷幾徧歷。
晚年乃得此，於焉擬藏骨。
身謀適不偶，命子爲冢宅。
癡兒好侈大，治庵如考室。
豁然天地寬，有若混沌闢。
層巒猶連城，一一互拱揖。
案後三奇峰，參倚而特立。
端然顧其穴，宛類鳳展翼。
又似老泉翁，二季侍其側。
啟戶儼若臨，朝夕在几席。
回頭看新月，對面賓出日。
鬰乎氣佳哉，秀異鍾一窟。
神刲與鬼劃，天授非人力。
一丘有如此，萬金買難覓。
羊眠協夢祥，牛卧兆墓域。
地將發秘藏，人已産英特。
吾家顧未然，貞符在種德。
爲善斯有慶，積衰由作慝。
素履或未純，青囊惡可必。
要須法睿武，粹如圭與璧。
戒之而謹之，箴儆毋我忽。
庶或生賢貴，簪紱可世及。
不然負此山，山亦有慚色。